P. Hrušovský, predseda NR SR: (2004-09-07):
V. Béreš, poslanec: Vážený pán predseda, vážené poslankyne, poslanci, vážený pán minister, dovoľte len pár takých informácií, ktoré sa týkajú celej tejto záležitosti. Samozrejme, hovoríme celý čas vlastne o území, dalo by sa povedať, sídlisku Juh, ktoré sa nachádza, dalo by sa povedať, trošku v Ľubici, trošku v Kežmarku. V každom prípade si myslím a cítim to na základe tých informácií, ktoré som si preštudoval, iste mi dáte za pravdu, že najhoršie sú na tom obyvatelia sídliska Juh, áno. Celý čas hovoríme o tom, ku ktorému vlastne katastru by to malo patriť. Myslím si, že najviac to škodí celý čas obyvateľom tohto sídliska. A neskôr aj vysvetlím, prečo to tak je. Chcel by som ísť len trošku do histórie. V roku 1997 a ešte skôr, v roku 1974 došlo k zlúčeniu Ľubice a Kežmarku. V roku 1991 boli zasa rozdelení, pričom v osemdesiatych rokoch bolo postavené menované sídlisko. Chcel by som povedať, že 22. januára 1992 bola podpísaná zmluva medzi Ľubicou a Kežmarkom, na základe ktorej sa vlastne toto sídlisko malo dostať a dostalo sa vlastne nie celkom ešte vtedy ako úplne do katastrálneho územia Kežmarok, avšak s tým, že bude vlastne poskytnutá nejaká refundácia, resp. nejaké iné územie práve obci Ľubica. Vlastne reakciou na túto zmluvu bola vlastne ponuka, ktorá išla z Kežmarku, s tým, že 42 hektárov bolo vlastne ponúknutých v podobe lesa práve obci Ľubica. Treba povedať, že vlastne ide o štyrikrát väčšie územie, keby som myslel tým rozlohu, ako bolo sídlisko Juh. A musím teda povedať, že vlastne došlo k odmietnutiu tejto ponuky. Preto si myslím, že celý čas ide tu svojím spôsobom, domnievam sa, o nejakú špekuláciu súvisiacu s podielovými daňami. A celý čas, myslím si, bolo to prakticky hlavným kritériom posudzovania zo strany Ľubice. V každom prípade chcel by som povedať jednu vec, že, hovoril to aj kolega poslanec Číž, bola tam podpísaná petícia. Naozaj toto je záujem týchto obyvateľov, len pripomeniem, že ide o 4 500 obyvateľov, pričom 3 227 ľudí podpísalo petíciu, ktorou vlastne chceli byť pričlenení ku Kežmarku. To znamená, že jednoznačne toto je vôľa týchto ľudí. A, samozrejme, právnici budú namietať, že ide vlastne o protizákonný, protiústavný stav. V každom prípade jedno je isté, že títo ľudia chcú patriť do Kežmarku. Samozrejme, je tu ešte jeden faktor, ktorý je, myslím si, veľmi dôležitý, že reálne sa o verejné osvetlenie, ako aj napr. o odvoz smetí a tak ďalej stará práve Kežmarok, áno. To znamená, že vlastne ten reálny servis, ktorý sa týka práve tohto sídliska, ide zo strany Kežmarku, ktorý prišiel toho času plus-mínus o 20 mil. Sk. To znamená, že istým spôsobom ide tu vlastne o prirodzený servis zo strany mesta Kežmarok, čím sa dá dedukovať ten vzájomný vzťah medzi sídliskom a mestom Kežmarok. Chcel by som ešte jednu vec povedať, ktorú som povedal v úvode, veľmi stručne, že najviac na to doplácajú občania práve menovaného sídliska. Myslím si, že ide napr. aj o takú vec, ako je napr. odkúpenie bytov, ktoré zatiaľ jednoducho nemôžu ísť do osobného vlastníctva, áno. Tým, že vlastne ide o nevysporiadané územia a tým pádom vlastne aj o tie byty, tak prakticky nie je možný žiaden prevod, odkúpenie a tak ďalej. Čiže vlastne reálnym spôsobom blokujeme záujem občanov, ďalej nejakým spôsobom vlastne zobrať si tieto byty napr. do osobného vlastníctva. A čím ďalej odsúvame tento problém, ak ho nevyriešime napr. v podobe zákona, domnievam sa, že tento problém tým naďalej bude pokračovať. A som presvedčený, že tieto dve obce sa nemôžu alebo nevedia dohodnúť, áno. Je to jednoznačné. Tento spor sa ťahá prakticky od roku 1991, pretože už vtedy vlastne boli prvé náznaky rôzneho názoru na túto vec. Takže domnievam sa, že bol tu dosť dlhý čas na to, aby sa dohodli tieto obce. Myslím si, že aj referendum by to jednoznačne neukázalo a opäť by vlastne sa nedospelo vlastne ku konečnému výsledku. Takže týmto si dovoľujem vás poprosiť o vlastne podporu tohto zákona, pretože myslím si, že je správne to rozhodnúť touto Národnou radou. A nerád by som ako kolega Hurban, myslím, hovoril, čo je spravodlivé, pretože asi sú tu dva takéto rôzne názory, ale chcel by som vás naozaj poprosiť o podporu. Ďakujem veľmi pekne.